
Előterjesztést készítette: Tóth Krisztina jegyző

Előterjesztés elkészítésének időpontja: 2014. január 23.
Előterjesztést véleményezi: PTÜB
Döntés módja: nyílt szavazás minősített szótöbbség

Mellékletek: -
E L Ő T E R J E S Z T É S

Sülysáp Város Önkormányzata Képviselő-testületének

2014. január 30-án tartandó munkaterv szerinti ülésére

6. napirendhez

Tárgy: Állami adósságátvállalás 2014. évi üteme
Tisztelt Képviselő-testület!

A Kormány a közigazgatás átalakításának keretében a helyi igazgatás és önkormányzás – mint az egyik legfontosabb alappillér – hatékonyabbá tétele érdekében az önkormányzatokra vonatkozóan újraszabályozta mind a sarkalatos, mind az önkormányzatok mindennapi működését rendező törvényeket, és a feladatok végrehajtását biztosító előírásokat. 

Ennek alapján, a helyi önkormányzás feladatainak újrastrukturálása mellett az önkormányzati gazdálkodás feltételei és módja is megváltoztatásra került. Ahhoz azonban, hogy az önkormányzatok meg tudjanak felelni a számukra az Alaptörvényben és a Magyarország helyi önkormányzatairól szóló 2011. évi CLXXXIX. törvényben meghatározott – szigorúbb – gazdálkodási szabályoknak és az új feltételek mellett is biztosítható legyen a közszolgáltatások megfelelő színvonalú ellátása, a pénzügyi-gazdasági rendszerük alapjainak megszilárdítása is szükséges, azaz rendezni kell az eddigiekben mind a működésüket, mind a fejlesztéseiket segítő, de korábban az állam által nem fedezett kiadásokkal kapcsolatos kötelezettségvállalások sorsát.

Ennek érdekében az Országgyűlés által elfogadott Magyarország 2014. évi központi költségvetésről szóló 2013. évi CCXXX. törvény (továbbiakban: Költségvetési tv.) a települési önkormányzatok és társulásaik adósságának átvállalása szempontjából az alábbi – releváns – rendelkezéseket tartalmazza:

Az állam teljes mértékben átvállalja a települési önkormányzatok (ideértve a fővárosi önkormányzatot és a kerületi önkormányzatokat is) és ezek társulásainak (a továbbiakban együtt: önkormányzatok) 2013. december 31-én fennálló, a Költségvetési tv. 67. § (1) és (2) bekezdése szerint a Magyarország gazdasági stabilitásáról szóló 2011. évi CXCIV. törvény (a továbbiakban: Gst.) 3. § (1) bekezdés a)-d) és f) pontja szerinti kölcsön- vagy hiteljogviszonyon, hiteljogviszonyt megtestesítő értékpapíron, váltókibocsátáson, pénzügyi lízingen, valamint szerződésben kapott legalább 365 nap futamidejű halasztott fizetésen, részletfizetésen alapuló tartozását, amely a hitelintézetekről és a pénzügyi vállalkozásokról szóló 1996. évi CXII. törvény (a továbbiakban: Hpt.) szerinti pénzügyi intézmény felé áll fenn.

Ha az önkormányzat annak érdekében, hogy a Gst. rendelkezéseinek megfelelően ne álljon fenn 2013. december 31-én likvid hitele, annak összegét rövid időre (kormányzati engedéllyel) áthidaló hitellé átváltotta, majd 2014. elején újra likvid hitelként felvette (az áthidaló hitelt megszüntetve), abban az esetben a december 31-én fennálló áthidaló hitel összegének megfelelő összeg kerül a fennálló – az átvállalás érdekében legkésőbb az átvállalást megelőző 15. napig más fejlesztési vagy működési célú hitellé átalakított – likvid hitelből átvállalásra.

A Költségvetési tv. 67. § (5) bekezdése alapján az átvállalással érintett önkormányzat 2013. december 5-én fennállt folyószámlahitel állományából legfeljebb a 2013. december 20-án fennálló állományt az átvállalás érdekében 2013. december 31-éig – a kölcsön- vagy hiteljogviszonnyal azonos pénzügyi feltételekkel – legkésőbb 2014. december 31-én lejáró futamidejű működési vagy fejlesztési hitellé alakította át. Ezen átalakításhoz nem volt szükség a Kormány előzetes hozzájárulására.

A Költségvetési tv. 67. § (6) bekezdése alapján az átvállalással érintett adósság részét képező, hitelviszonyt megtestesítő értékpapírokat és váltókat az átvállalással érintett önkormányzatok az átvállalást megelőzően – a költségvetési támogatással érintett ügyletek kivételével – az adott hitelviszonyt megtestesítő értékpapírban, illetve az adott váltóban foglalt pénzügyi kötelezettségek tekintetében azonos feltételekkel kölcsön- vagy hiteljogviszonnyá alakíthatják át. Ezen átalakításhoz nincs szükség a Kormány előzetes hozzájárulására.  Átalakítás hiányában az adott hitelviszonyt megtestesítő értékpapír, illetve az adott váltó lejárat előtti visszaváltásából, visszafizetéséből eredő fizetési kötelezettség átvállalására és teljesítésére kerül sor. E fizetési kötelezettség az értékpapír-, illetve váltó tulajdonosától történő, az adott értékpapírban, illetve váltóban foglalt pénzügyi kötelezettségek tekintetében összességében azonos feltételekkel rendelkező hitel felvételével is kiváltható.

Az átvállalás kiterjed:

· a 2013. december 31-ei, az átvállalás időpontjában fennálló, II. pont szerinti adósságállományra (tőke, késedelmes tőke), és

· az ezekhez kapcsolódó, az átvállalás időpontjáig számított járulékra (kamat, késedelmi kamat, rendelkezésre tartási jutalék, kezelési költség).

Ha az önkormányzat a Költségvetési tv. 68. § (5) bekezdése alapján 2013. december 5-én rendelkezik a kifejezetten az átvállalással érintett adósságelemhez kapcsolódó és annak fedezetére vagy teljesítésének biztosítékául szolgáló betéttel vagy számlaköveteléssel (pl. óvadék), akkor legfeljebb az átvállalásra kerülő adósságelemek összegéig azt át kell utalnia az állam által megadott bankszámlára az átvállalás napján (a 2013. december 5-én érvényes MNB árfolyamon átváltva).

Önkormányzatunknak mindezek figyelembe vételével 2014. január 15-én 16 óráig kellett adatot szolgáltatnia a Magyar Államkincstár e-adat rendszerében, majd 16-án pedig egy több pontból álló nyilatkozatot kellett megtenni ugyanezen rendszeren keresztül.

Ezt követően a kötvények átvállalásával kapcsolatos önkormányzati feladatok meghatározására a kötvénykibocsátással érintett pénzintézet eljárásrendje szerint kerül sor, így várhatóan február 19-20-án kerülnek aláírásra a szükséges dokumentumok.

Végezetül az államháztartásért felelős miniszter az ÁKK Zrt. útján legkésőbb 2014. február 28-ig, az ezen időpontig történő átvállalásról a Költségvetési tv. 68. § (4) bekezdése alapján megállapodást köt az önkormányzatokkal és azok hitelezőivel, ezzel pedig gondoskodik az adósság átvállalásáról.

Mindezek alapján kérem a Képviselő-testületet, hogy az adósságátvállaláshoz szükséges határozatokat (5 db) hozza meg.

SB kötvény/2014. (I. 30.) ÖKT határozati javaslat

Sülysáp Város Önkormányzatának Képviselő-testülete – a Magyarország 2014. évi központi költségvetéséről szóló 2013. évi CCXXX. törvény (továbbiakban: 2014. évi költségvetési törvény) 67-68. §-aiban foglaltakra figyelemmel, valamint az ÁKK által kiadott útmutató alapján – a következő döntést hozza:

1. 248.000.000 db 248.000.000 névértékű értékpapírt 834.913,03 CHF összegben 2014.02.28-i értéknappal visszavásárol a HU0000342662 ISIN azonosítószámú fejlesztési  célú Sülysáp II. elnevezésű Kötvényből.

2. Az adósságátvállalással összefüggésben felhatalmazza a polgármestert a Központi Elszámolóház és Értéktár Zrt. (KELER Zrt.) által kialakított eljárási rend alapján végrehajtandó sorozat teljes törléséhez szükséges nyilatkozatokat megtételére, a kapcsolódó dokumentumokat aláírására és a megállapodásokat megkötésére.

Felelős: polgármester

Határidő: 2014. február 28.

KHB kötvény/2014. (I. 30.) ÖKT határozati javaslat

Sülysáp Város Önkormányzatának Képviselő-testülete – a Magyarország 2014. évi központi költségvetéséről szóló 2013. évi CCXXX. törvény (továbbiakban: 2014. évi költségvetési törvény) 67-68. §-aiban foglaltakra figyelemmel, valamint az ÁKK által kiadott útmutató alapján – a következő döntést hozza:

1. 134.128.000 db 134.128.000 névértékű értékpapírt 835.340,41 CHF összegben 2014.02.28-i értéknappal visszavásárol a HU0000342654 ISIN azonosítószámú fejlesztési  célú Sülysáp I. elnevezésű Kötvényből.

2. Az adósságátvállalással összefüggésben felhatalmazza a polgármestert a Központi Elszámolóház és Értéktár Zrt. (KELER Zrt.) által kialakított eljárási rend alapján végrehajtandó sorozat teljes törléséhez szükséges nyilatkozatokat megtételére, a kapcsolódó dokumentumokat aláírására és a megállapodásokat megkötésére.

Felelős: polgármester

Határidő: 2014. február 28.

KHB hitel/2014. (I. 30.) ÖKT határozati javaslat

Sülysáp Város Önkormányzatának Képviselő-testülete – a Magyarország 2014. évi központi költségvetéséről szóló 2013. évi CCXXX. törvény (továbbiakban: 2014. évi költségvetési törvény) 67-68. §-aiban foglaltakra figyelemmel, valamint az ÁKK által kiadott útmutató alapján – a következő döntést hozza:

1. A 0214TAA220764QB02001 sz. 2013.12.30 napján kötött hitelszerződés alapján fennálló 25.347.668,00 Ft összeget 2014.02.28-i értéknappal végtörleszti.
2. Hozzájárul ahhoz, hogy az Önkormányzatnak a Magyar Állam által átvállalt adósságállománya tekintetében a K&H Bank Zrt. a teljesítést az Önkormányzat helyett a Magyar Államtól elfogadja.
3. Nyilatkozik arról, hogy Sülysáp Város Önkormányzata továbbra sem áll a helyi önkormányzatok adósságrendeési eljárásáról szóló 1996. évi XXV. törvény szerinti adósságrendezéi eljárás alatt.

4. A fentiekkel összefüggésben az adósságátvállalás végrehajtása érdekében felhatalmazza a polgármestert a Magyar Állam az Önkormányzat és a K&H Bank Zrt. között létrejövő háromoldalú tartozásátvállalási szerződések aláírására.
Felelős: polgármester

Határidő: 2014. február 28.

Sülysáp, 2014. január 23.

Horinka László s.k.


polgármester

